Twyfel en Vrees – Sonder Kwinte en Kwale
Twyfel en Vrees
October 25, 2019 by Sonder Kwinte en Kwale
Twyfel en vrees loop gewoonlik hand aan hand. Beide getuig van ‘n gebrek aan vertroue en ‘n gebrek aan liefde.
Wanneer twyfel en vrees ons bekruip, is dit ‘n teken dat ons onsself moet afvra of ons versuim om God te vertrou… of versuim ons om Hom werklik lief te hê? Versuim ons dalk om te glo in Sy perfekte liefde vir ons?
Liefde word perfek gemaak in God.
Ons hoeveel nie te vrees of te twyfel oor die verlede, die hede of die toekoms nie.
Hy laat werklik dinge ten goede uitwerk as ons Hom liefhet en soek na Sy hart. Ons dien ‘n ongelooflike, wonderlike en kragtige God… ’n God wat so baie omgee dat Hy elke sekonde van die dag by ons is. Hy slaap nooit nie en Hy vat nooit ‘n oomblik af nie.
God verlaat ons nooit nie. Hy laat ons nooit in die steek nie. Hy is nooit wispelturig nie. Hy het ons werklik baie lief en Hy gee om oor elke fyn besonderheid van ons lewens… niks word uitgesluit nie. Ons dien ‘n alles-inklusiewe God!
Wanneer ons twyfel kies ons om te glo dat God nie ons beste belange op sy hart dra nie. Ons betwyfel sy ongelooflike liefde vir ons. Besef jy hoe groot Sy liefde vir jou is? Sy liefde is dieper as die dieptes van die see… wyer as die hele aarde… en hoër as die hemele! Hy bemin jou meer as wat jy ooit kan begryp.
Jy hoef nie langer te vrees of te twyfel nie.
Hoe meer jy verlief raak op God, hoe minder vrees, bekommernis of twyfel sal jy ervaar. Liefde is die teenmiddel. Die psalm skrywe se tog: Proe en sien dat die Here goed IS! Sy liefde is die beste!
Watter twyfel, bekommernis of vrees moet jy vandag met God deel? Ek moedig jou aan om al jou vrees, bekommernisse en twyfel… elke situasie wat jou hart of jou gees gebreek het… vandag voor God se voete neer te lê.
Gee vandag ALLES aan Hom oor!
Val in sy arms en kies om Hom te vertrou!
Tagged angs, onsekerheid, twyfel, vrees
Previous postVolkome Jy
Next postLiefde Bied Genade